text: Sejleren Anne-Marie Rindom er på medaljekurs
  13 august 2016 kl. 04.54
  Det kan meget vel ende med en dansk OL-medalje i Laser Radial-klassen. Sejleren Anne-Marie Rindom fører Laser Radial-klassen ved OL i Rio efter syv sejladser.
  I fredagens syvende sejlads blev hun nummer fire, og selv om hun undervejs i sejladsen så førstepladsen glippe, gjorde hun det bedre end de nærmeste konkurrenter.
  Den irske båd, som førte inden syvende sejlads, blev kun nummer 18, og det udnyttede Rindom altså til at tage føringen.
  Rindom har hidtil demonstreret skræmmende stabilitet med topresultater. Ser man bort fra diskvalifikationen i tredje sejlads, er danskerens dårligste sejlads i ottendeplads.
  - Det var vores plan fra starten. Ikke nødvendigvis at vinde, men sejle stabile top 10-placeringer. Det har jeg gjort hele vejen, så det er jeg super stolt over. Hvis det går helt i fisk i morgen, så har jeg hele den sidste uge at være stolt over. Det er der ingen, der kan tage fra mig. Så det nyder jeg virkelig meget, siger Anne-Marie Rindom til TV 2.
  Efter de ti indledende sejladser skal de ti bedste ud i medaljesejladsen, hvorefter guld, sølv og bronze fordeles.
  Det er ikke overraskende, at Rindom er blandt de danske medaljehåb i Rio. Sidste år blev hun verdensmester, mens det i år er blevet til VM-bronze.
  
  